ཆོས་རྗེ་དོན་གྲུབ་རིན་ཆེན་གྱིས་མཆིམས་བློ་བཟང་གྲགས་པའི་སྤྱན་སྔར་མདོ་སྔགས་ཀྱི་ཆོས་མང་དུ་གསན་པའི་སྐབས་ཤིག།བླ་མའི་ཞལ་ནས།ཁྱོད་ཀྱི་གདུལ་བྱ་མདོ་སྨད་དུ་ཡོད་པས་དེར་སོང་ལ།བྱ་ཁྱུང་དང་ཤ་སྦྲང་དགོན་ཐོབས་ཤིག།བཤད་སྒྲུབ་གང་འཕེལ་གྱིས།སྒོས་སུ་བྲག་བྱ་ཁྱུང་དུ་འབོད་པར་སྒྲུབ་པ་ཉམས་བཞེས་ལ་འབད་པར་གྱིས།དེ་དུས་ཁྱོད་ལ་སློབ་མ་མང་དུ་འོང་བ་ཡོད་ཅིང་།ལྷག་པར་དུ་སློབ་མ་ཁྱེའུ་ངོ་མཚར་ཅན་ཞིག་འབྱུང་བ་དེ་གཅེས་པར་སྐྱོངས།དེ་རབ་ཏུ་བྱུང་ལ་ངའི་མིང་འདི་ཐོགས་དང་བསྟན་པ་ལ་ཕན་ཐོགས་ཁྱད་པར་ཅན་འབྱུང་།ཞེས་རྗེ་ཙོང་ཁ་པ་འཁྲུངས་པའི་ལུང་བསྟན་གསལ་བར་གནང་།ཆོས་རྗེ་དོན་གྲུབ་རིན་ཆེན་གྱིས་ཀྱང་རྗེ་ཙོང་ཁ་པ་ལ་མཁན་ཆེན་གྱི་མཚན་དེ་རང་འདོགས་པར་མཛད་པ་དང་།སྐུ་ན་ཆུང་དུས་ནས་བླ་མའི་བཀའ་ལུང་ལྟར་གཅེས་པར་བསྐྱངས་ཤིང་རྗེ་ཙོང་ཁ་པ་དགུང་ལོ་བཅུ་བདུན་གྱི་སྐབས་སློབ་གཉེར་གྱི་ཆེད་དབུས་སུ་མངགས་པར་མཛད་པ་སོགས་ནི་རྗེ་ཙོང་ཁ་པའི་རྣམ་ཐར་རྣམས་སུ་གསལ་བ་ལྟར་རོ།།